PMIndiaData/PMIndiaSum huggingface dataset:
ৰাষ্ট্ৰীয় শিক্ষক বঁটা প্ৰাপকসকলৰ সৈতে প্ৰধানমন্ত্ৰীৰ বাৰ্তালাপ

প্ৰধানমন্ত্ৰী শ্ৰী নৰেন্দ্ৰ মোদীয়ে আজি শিক্ষক দিৱস উপলক্ষে লোক কল্যাণ মাৰ্গত ৰাষ্ট্ৰীয় শিক্ষক বঁটা ২০১৭ ৰ বঁটাপ্ৰাপক শিক্ষকসকলৰ সৈতে এক বাৰ্তালাপত মিলিত হয়। এই বাৰ্তালাপ অনুষ্ঠানত কেন্দ্ৰীয় মানৱ সম্পদ দপ্তৰৰ মন্ত্ৰী শ্ৰী প্ৰকাশ জাভেদকাৰো উপস্থিত থাকে। দেশৰ শিক্ষাৰ মানদণ্ড উন্নীতকৰণৰ ক্ষেত্ৰত শিক্ষকসকলে গ্ৰহণ কৰা ভুমিকা তথা তেওঁলোকৰ অৱদানৰ বাবে তেওঁলোকক অভিনন্দন জ্ঞাপন কৰে প্ৰধানমন্ত্ৰীয়ে। শিক্ষাৰ প্ৰতি তেওঁলোকৰ ঐকান্তিকতাৰ বাবে তথা শিক্ষাক জীৱনৰ আধাৰ হিচাপে গ্ৰহণ কৰা বাবে প্ৰধানমন্ত্ৰীয়ে তেওঁলোকক উচ্চ প্ৰশংসা কৰে। তেওঁ কয় যে শিক্ষকসকল সমগ্ৰ জীৱন শিক্ষক হৈয়েই থাকে। এই মত-বিনিময়কালত প্ৰধানমন্ত্ৰীয়ে সকলো বঁটাপ্ৰাপক শিক্ষককেই সমগ্ৰ সমুদায়টোকেই সক্ৰিয় কৰি তোলাত আগভাগ লোৱাৰ উপৰি তেওঁলোকক বিদ্যালয়ৰ উ্ন্নয়নৰ এক অভিন্ন অংশ হিচাপে গঢ়ি তোলাৰ বাবেও আহ্বান জনায়। তেওঁ লগতে শিক্ষাৰ্থীসকলৰ মাজৰ পৰা তেওঁলোকৰ মাজতেই থকা সুপ্ত প্ৰতিভাৰ বিকাশ ঘটোৱাৰো আহ্বান জনায়, বিশেষকৈ দৰিদ্ৰ তথা গ্ৰামাঞ্চলৰ পৰা অহা শিক্ষাৰ্থীসকলৰ ক্ষেত্ৰত বিশেষ গুৰুত্ব আৰোপ কৰাৰো আহ্বান জনায়। প্ৰধানমন্ত্ৰীয়ে কয় যে শিক্ষাবিদসকলে শিক্ষক আৰু শিক্ষাৰ্থীৰ মাজৰ সংযোগহীনতা আঁতৰোৱাৰ বাবে কাম কৰা উচিত, যাতে শিক্ষাৰ্থীসকলে সমগ্ৰ জীৱন ধৰি শিক্ষকসকলক মনত ৰাখিব পাৰে। তেওঁ লগতে শিক্ষকসকলক তেওঁলোকৰ বিদ্যালয় আৰু চুবুৰীবোৰ ডিজিটেল দিশৰ পৰা সমৃদ্ধ কৰাতো আগভাগ লোৱাৰ বাবে উদ্বুদ্ধ কৰে। প্ৰধানমন্ত্ৰীৰ সৈতে বাৰ্তালাপ কৰা সময়ছোৱাত বঁটাপ্ৰাপক শিক্ষকসকলে তেওঁলোকৰ বিদ্যালয়সমূহ শিক্ষণ তথা উৎকৰ্ষ সাধনৰ কেন্দ্ৰ হিচাপে কেনেদৰে গঢ়ি তুলিছে সেই সম্পৰ্কেও তেওঁলোকৰ প্ৰেৰণামূলক ঘটনাৱলী বিৱৰি কয়। শেহতীয়াকৈ প্ৰৱৰ্ত্তন কৰা অনলাইন মনোনয়ন দাখিল প্ৰক্ৰিয়া আৰু শিক্ষা ব্যৱস্থাত সমগ্ৰ দেশতে এক বৃহৎ মানসম্পন্ন পৰিৱৰ্তন আনি দিয়া আঁচনি যেনে ডিজিটেল ভাৰত আদিৰ বাবে প্ৰধানমন্ত্ৰীক অশেষ ধন্যবাদ জ্ঞাপন কৰে। উল্লেখ্য যে এইবছৰ ৰাষ্ট্ৰীয় বঁটাৰ বাবে শিক্ষক বাচনিৰ ক্ষেত্ৰত নীতি-নিৰ্দেশনাসমূহ ভাৰত চৰকাৰৰ মানৱ সম্পদ উন্নয়ন মন্ত্ৰালয়ে কিছু সালসলনি কৰিছে। এই নতুন নীতি অনুসৰি শিক্ষকসকলে স্ব-মনোনয়নৰ সুবিধা লাভ কৰিছে, আৰু দেশৰ গুৰুত্বপূৰ্ণ ৰাষ্ট্ৰীয় বঁটাসমূহৰ ক্ষেত্ৰত প্ৰৱৰ্ত্তন কৰা শেহতীয়া উদ্ভাৱনীয়তাসমূহৰ সংযোজন ঘটোৱা হৈছ। এই আঁচনি বা নীতিসমূহ সম্পূৰ্ণ স্বচ্ছ, নিকা আৰু প্ৰদৰ্শনৰ উৎকৰ্ষ ওপৰত গুৰুত্ব প্ৰদান কৰা হৈছে।
গান্ধী শান্তি বঁটা প্ৰদান অনুষ্ঠানত উপস্থিত প্ৰধানমন্ত্ৰী

ৰাষ্ট্ৰপতি ৰামনাথ কোবিন্দে আজি ৰাষ্ট্ৰপতি ভৱনত আয়োজিত এক বঁটা প্ৰদান অনুষ্ঠানত ২০১৫, ২০১৬, ২০১৭ আৰু ২০১৮ বৰ্ষৰ গান্ধী শান্তি বঁটা প্ৰদান কৰে। এই বঁটা প্ৰদান অনুষ্ঠানত আজি প্ৰদানমন্ত্ৰী নৰেন্দ্ৰ মোদীও উপস্থিত থাকে। এই বঁটা প্ৰদান অনুষ্ঠানত উপস্থিত থাকি প্ৰধানমন্ত্ৰীয়ে এই সন্মানীয় গান্ধী শান্তি বঁটা লাভ কৰা সকলোকে অভিনন্দন জ্ঞাপন কৰে। তেওঁ উল্লেখ কৰে যে মহাত্মা গান্ধীৰ ১৫০ তম জন্মজয়ন্তী উদযাপনৰ সময়তেই এই গান্ধী শান্তি বঁটাৰে সন্মানিত কৰা বিষয়টো নিসন্দেহে প্ৰসংশনীয়। এই অনুষ্ঠানত উপস্থিত থাকি প্ৰধানমন্ত্ৰী নৰেন্দ্ৰ মোদীয়ে সন্তোষ প্ৰকাশ কৰে, আৰু লগতে অনুষ্ঠানত মহাত্মা গান্ধীৰ প্ৰিয় ভজন বৈষ্ণৱ জন তো সমগ্ৰ বিশ্বৰ ১৫০ খন দেশৰ শিল্পীসকলে পৰিৱেশন কৰা মুহুৰ্ত্তটোৱে পুলকিত কৰে বুলিও উল্লেখ কৰে। তেওঁ কয়, মহাত্মা গান্ধী যে সদায়েই প্ৰাসঙ্গিক, আনকি আজিও, সেয়া যে সমগ্ৰ বিশ্বই স্বীকাৰ কৰিছে, এয়া এক সংকেত। প্ৰধানমন্ত্ৰীয়ে মহাত্মা গান্ধীৰ স্বচ্ছতাৰ প্ৰতি থকা প্ৰতিজ্ঞাবদ্ধতাৰ বিষয়েও উল্লেখ কৰে। প্ৰধানমন্ত্ৰী মোদীয়ে লগতে উল্লেখ কৰে যে স্বাধীনতা সংগ্ৰাম কালক্ৰমত এক গণ আন্দোলনত পৰিণত হৈছিল একমাত্ৰ মহাত্মা গান্ধীৰ দূৰদৰ্শী চিন্তাৰ ফলশ্ৰুতিত। তেওঁ লগতে কয় যে মহাত্মা গান্ধীয়ে জন ভাগিদাৰী আৰু জন আন্দোলনক এক কৰি পেলাইছিল। প্ৰধানমন্ত্ৰী নৰেন্দ্ৰ মোদীয়ে লগতে কয় যে ভাৰতৰ স্বাধীনতাৰ বাবে প্ৰতিগৰাকী লোকৰে মনক উদ্বুদ্ধ কৰি তুলিছিল মহাত্মা গান্ধীয়ে।
ভাৰত আৰু ইটালীৰ মাজত পুনঃনৱীকৰণযোগ্য শক্তিৰ ক্ষেত্ৰত বুজাবুজিৰ চূক্তিক  কেবিনেটৰ সমৰ্থন

প্ৰধান মন্ত্ৰী শ্ৰী নৰেন্দ্ৰ মেদীৰ পৌৰোহিত্যত অনুষ্ঠিত কেন্দ্ৰীয় কেবিনেটৰ বৈঠকত ভাৰত আৰু ইটালীৰ মাজত পুনঃনৱীকৰণযোগ্য শক্তিৰ ক্ষেত্ৰত বুজাবুজিৰ চূক্তিক সমৰ্থন জনোৱা হয়। এই চূক্তি ভাৰত চৰকাৰৰ পুনঃনৱীকৰণযোগ্য শক্তি দপ্তৰৰ সচিৱ শ্ৰী আনন্দ কুমাৰ আৰু ভাৰতত থকা কানাডাৰ ৰাষ্ট্ৰদূত মাননীয় শ্ৰী লৰেঞ্জো এঞ্জেলনিৰ মাজত যোৱা ৩০ অক্টোবৰ, ২০১৭ তাৰিখে স্বাক্ষৰিত হয়। ভাৰত আৰু ইটালীয়ে প্ৰযুক্তিগত দ্বিপাক্ষিক সম্পৰ্কৰ প্ৰসাৰৰ জৰিয়তে পুনঃনৱীকৰণযোগ্য শক্তিৰ ক্ষেত্ৰত দুয়োখন দেশেই সমানে লাভান্বিত হোৱাৰ লক্ষ্য স্থিৰ কৰিছে। এই চূক্তিৰ যোগেদি সহযোগিতাৰ প্ৰতিটো দিশ নিৰীক্ষণ কৰিবৰ বাবে এখন যুটীয়া কৰ্মীগোট গঠন কৰা হ’ব।ইয়াৰ জৰিয়তে দুয়োখন দেশৰ সহযোগিতা অধিক শক্তিশালী হ’ব বুলি আশা কৰা হৈছে।
কাইলৈ বিহাৰ ভ্ৰমণ কৰিব প্ৰধানমন্ত্ৰীয়ে

প্ৰধানমন্ত্ৰী শ্ৰী নৰেন্দ্ৰ মোদীয়ে কাইলৈ, ১৪ অক্টোবৰ, ২০১৭ত বিহাৰ ভ্ৰমণ কৰিব। প্ৰধানমন্ত্ৰী পাটনা বিশ্ববিদ্যালয়ৰ শতবৰ্ষ সমোৰোহত ভাষণ আগবঢ়াব। মোকামাত প্ৰধানমন্ত্ৰীয়ে নমামি গংগা কাৰ্যসূচীৰ অধীনত চাৰিটা আৱৰ্জনা নিষ্কাষণ প্ৰকল্প আৰু চাৰিটা ৰাষ্ট্ৰীয় ঘাইপথ প্ৰকল্পৰ আধাৰশিলা স্থাপন কৰিব। এই প্ৰকল্পসমূহৰ মুঠ ব্যয় ৩৭০০ কোটি টকা ধাৰ্য কৰা হৈছে। এই উপলক্ষে তেওঁ এখন সভাতো ভাষণ আগবঢ়াব। আৱৰ্জনা নিষ্কাষণ প্ৰকল্প চাৰিটা হ’ল ক্ৰমে বেউৰত আৱৰ্জনা শোধন প্ৰকল্প, বেউৰৰ পানী আৰু পেলনীয়া সামগ্ৰী নিষ্কাষণ ব্যৱস্থাৰ লগতে নতুন নিষ্কাষণ ব্যৱস্থাৰ সংযোগ, কার্মালিচকত এটি আৱৰ্জনা শোধন প্রকল্প আৰু ছৈয়দপুৰত আৱৰ্জনা নিষ্কাষণ ব্যৱস্থাৰ নেটৱর্কৰ শুভাৰম্ভ। এই প্ৰকল্পসমূহে বেউৰত এমএলডি আৱৰ্জনা নিষ্কাষণৰ পৰিমাণ পূৰ্বৰ ২০ এমএলডিৰ পৰা ১২০ এমএলডিলৈ উন্নীতকৰণ ঘটাব। ইফালে, প্ৰধানমন্ত্ৰীয়ে আধাৰশিলা স্থাপন কৰিবলগীয়া ৰাষ্ট্ৰীয় ঘাইপথসমূহ হৈছেঃ ৩১ নং ৰাষ্ট্ৰীয় ঘাইপথৰ আওণ্টা-সীমাৰিয়া অংশৰ ফ’ৰলেন আৰু গংগা সেঁতু অংশৰ ৬লেন ৩১ নং ৰাষ্ট্ৰীয় ঘাইপথৰ ভক্তিয়াৰপুৰ আৰু মোকামা অংশৰ ফ’ৰলেন ১০৭ নং ৰাষ্ট্ৰীয় ঘাইপথৰ মহেখুণ্ট-সহৰ্ষ-পুৰ্ণিয়া অংশৰ দ্বৈতপথ ৮২ নং ৰাষ্ট্ৰীয় ঘাইপথৰ বিহাৰশ্বৰীফ-বাৰবিঘা-মোকামা অংশৰ দ্বৈত পথ।
ভাৰত আৰু গ্ৰেট ব্ৰিটেইনৰ মাজত আইনী আৰু বিচাৰ ক্ষেত্ৰত সহযোগিতা আগবঢ়োৱা আৰু এক যুটীয়া পৰামৰ্শদাতা কমিটী গঠনৰ সন্দৰ্ভত প্ৰস্তাৱিত বুজাবুজি চুক্তি স্বাক্ষৰত কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত অনুষ্ঠিত কেবিনেট বৈঠকত ভাৰত আৰু গ্ৰেট ব্ৰিটেইনৰ মাজত আইনী আৰু বিচাৰ ক্ষেত্ৰত সহযোগিতা আগবঢ়োৱা আৰু এক যুটীয়া পৰামৰ্শদাতা কমিটী গঠনৰ সন্দৰ্ভত প্ৰস্তাৱিত বুজাবুজি চুক্তি স্বাক্ষৰ কৰিবলৈ অনুমোদন জনাইছে। এই বুজাবুজি চুক্তিয়ে বিচাৰ প্ৰক্ৰিয়াৰ সৈতে জড়িত ব্যক্তি, চৰকাৰ কৰ্মচাৰীৰ অভিজ্ঞতাৰ বিনিময় আৰু তেওঁলোকৰ প্ৰশিক্ষণৰ সম্পৰ্কীয় বিষয় আৰু প্ৰয়োজনীয়তাৰ তত্ত্বাৱধান ল’ব আৰু বিভিন্ন আদালত, ন্যায়াধীকৰণ আগত বিবাদৰ নিষ্পত্তি ইত্যাদিৰ লগতে আৰু প্ৰস্তাৱিত যুটীয়া পৰামৰ্শদাতা কমিটী গঠনৰ সন্দৰ্ভত ফলপ্ৰসূ সহায় আগবঢ়াব।
বিশ্বস্তৰীয় মটৰবাহন কোম্পানীৰ শীৰ্ষ বিষয়াসকলৰ প্ৰধানমন্ত্ৰীক সাক্ষাৎ

প্ৰধানমন্ত্ৰী শ্ৰী নৰেন্দ্ৰ মোদীয়ে আজি নতুন দিল্লীত সমগ্ৰ বিশ্বৰ পৰা অহা বিভিন্ন মটৰ বাহন নিৰ্মাণকাৰী প্ৰতিষ্ঠান তথা পৰিবহন কোম্পানীসমূহৰ শীৰ্ষ বিষয়াসকলৰ সৈতে এক গুৰুত্বপূৰ্ণ বৈঠকত মিলিত হয়। বিভিন্ন কোম্পানী ক্ৰমে ট’য়’টা, ছাইক মটৰ কৰ্প’ৰেশ্যন ছাংহাই, বস্ক, এবিবি লিমিটেড, হুণ্ডাই মটৰ কোম্পানী, ফ’ৰ্ড স্মাৰ্ট ম’বিলিটি এলএলচি আৰু উবৰ এভিয়েশ্যনৰ শীৰ্ষ বিষয়াসকলৰ এটা দলে প্ৰধানমন্ত্ৰীক সাক্ষাৎ কৰে। উল্লেখ্য যে এই অলপতে নতুন দিল্লীত অনুষ্ঠিত হ’বলগীয়া গ্লোবেল ম’বিলিটি ছামিট – ম’ভত অংশগ্ৰহণ কৰিব এই আটাইকেইটা কোম্পানীয়ে।
কেন্দ্রীয় ৰাজহুৱা খণ্ডৰ প্ৰতিষ্ঠানত কৰ্মৰত শ্ৰমিকৰ মজুৰি সন্দৰ্ভত অষ্টম পর্যায়ৰ আলোচনা আৰু চুক্তিৰ মজুৰি নীতিত কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত অনুষ্ঠিত কেবিনেট বৈঠকত কেন্দ্রীয় ৰাজহুৱা খণ্ডৰ প্ৰতিষ্ঠানত কৰ্মৰত শ্ৰমিকৰ মজুৰি সন্দৰ্ভত অষ্টম পর্যায়ৰ আলোচনা আৰু চুক্তিৰ মজুৰি নীতিত অনুমোদন জনায়। আলোকপাতঃ (i) কেবিনেটৰ এই সিদ্ধান্তৰ ফলত কেন্দ্রীয় কেন্দ্রীয় ৰাজহুৱা খণ্ডৰ প্ৰতিষ্ঠানসমূহৰ পৰিচালন কর্তৃপক্ষই তেওঁলোকৰ শ্রমিক-কর্মচাৰীৰ বাবে স্বাধীনভাবে মজুৰি সংশোধনৰ ক্ষেত্ৰত চুক্তি সম্পাদন কৰিব পাৰিব। যোৱা বছৰ ৩১ ডিচেম্বৰলৈকে যিবোৰ মজুৰি চুক্তিৰ ম্যাদ ৫-১০ বছৰ উকলি গৈছে, সেইবোৰৰ ক্ষেত্রত মজুৰি সংশোধনৰ সুযোগ প্ৰদানৰ লক্ষ্যৰে কেবিনেটে এই সিদ্ধান্ত গ্ৰহণ কৰে। (ii) শ্ৰমিকৰ যিকোনো মজুৰি বৃদ্ধিৰ বাবদ চৰকাৰে কোনো বিত্তীয় সাহাৰ্য আগনবঢ়ায়। ইয়াৰ বাবে প্ৰয়োজনীয় সকলো পুঁজি কেন্দ্রীয় ৰাজহুৱা খণ্ডৰ প্ৰতিষ্ঠানসমূহে আভ্যন্তৰীণ সম্পদৰ জৰিয়তে আহৰণ কৰিব লাগিব। (iii) অনুমোদিত নীতি-নির্দেশনা অনুসৰণ কৰি কেন্দ্রীয় ৰাজহুৱা খণ্ডৰ প্ৰতিষ্ঠানসমূহে মজুৰি সংশোধনৰ ব্যৱস্থা কৰিব পাৰিব। এই ক্ষেত্ৰত কেন্দ্রীয় ৰাজহুৱা খণ্ডৰ প্ৰতিষ্ঠানসমূহে সংশ্লিষ্ট প্রশাসনিক মন্ত্রালয় বা বিভাগক জনোৱাৰ পাছতহে সংশ্লিষ্ট প্ৰতিষ্ঠানসমূহে নতুন মজুৰি চুক্তি বাস্তবায়িত কৰিব পাৰিব। (iv) সংশ্লিষ্ট প্ৰতিষ্ঠানসমূহে আলোচনা মৰ্মে মজুৰি বৃদ্ধি কৰিলেও পূৰ্বৰ কৰ্মচাৰী বা ছুপাৰভাইজাৰতকৈ এই মজুৰি অধিক হ’ব নালাগিব। (v) কৰ্মত নিয়োজিত হোৱাৰ পাঁচ বছৰৰ সম্পূৰ্ণ হোৱাৰ পাছতহে কৰ্মচাৰী বা ছুপাৰভাইজাৰসকলৰ মজুৰি বৃদ্ধি সন্দৰ্ভত আলোচনা কৰিব পাৰিব সংশ্লিষ্ট কৰ্তৃপক্ষই। (vi) নতুন কৰ্মচাৰী আৰু পূৰ্বৰ কৰ্মচাৰীৰ মাজত সংঘাত ৰোধৰ বাবে কেন্দ্ৰীয় ৰাজহুৱা খণ্ডৰ প্ৰতিষ্ঠানসমূহৰ কৰ্তৃপক্ষই গ্ৰেড অনুসৰি মৰগীয়া বানচৰ বিষয়টো চালি-জাৰি চাব লাগিব। (vii) কেন্দ্ৰীয় ৰাজহুৱা খণ্ডৰ প্ৰতিষ্ঠানসমূহৰ কৰ্তৃপক্ষই এইটো নিশ্চিত কৰিব লাগিব যে মজুৰি বৃদ্ধিৰ ফলত তেওঁলোকৰ সামগ্ৰী আৰু সেৱাৰ মুল্য যাতে বৃদ্ধি নহয়। (viii) কেন্দ্ৰীয় ৰাজহুৱা খণ্ডৰ প্ৰতিষ্ঠানসমূহে সংশ্লিষ্ট মন্ত্ৰালয় আৰু বিভাগৰ অনুমোদনৰ পাছতহে বৰ্ধিত মজুৰি কাৰ্যকৰী কৰিব পাৰিব। পটভূমিঃ উল্লেখযোগ্য যে দেশত ৩২০ টা কেন্দ্ৰীয় ৰাজহুৱা খণ্ডৰ প্ৰতিষ্ঠানত প্ৰায় ১২.৩৪ লাখ কৰ্মচাৰীয়ে কাম কৰি আছে। ইয়াৰে ২.৯৯ লাখ কৰ্মচাৰী বোৰ্ড পৰ্যায়ৰ আৰু বোৰ্ডৰ অধীনস্থ কৰ্মী তথা সংঘীয় ছুপাৰভাইজাৰ। ৰাজহুৱা প্ৰতিষ্ঠান বিভাগে জাৰি কৰা নিৰ্দেশনাৰ ভিত্তিত বাণিজ্য সংঘ আৰু কৰ্তৃপক্ষই আলোচনা মৰ্মে মজুৰি বৃদ্ধি কৰে।
চীনৰ কুইংডাও ভ্ৰমনলৈ ৰাওনা হোৱাৰ পূর্বে প্রধানমন্ত্রীৰ বিবৃতি

চীনৰ কুইংডাও ভ্ৰমনলৈ ৰাওনা হোৱাৰ পূর্বে প্রধানমন্ত্রী শ্ৰী নৰেন্দ্ৰ মোদীয়ে সংবাদ মাধ্যমত দিয়া প্ৰেছ বিবৃতি তলত উল্লেখ কৰা হ’ল। “ছাংহাই সহযোগিতা সংস্থাৰ (এছচিঅ’) ৰাষ্ট্রপ্রধানসকলৰ বার্ষিক বৈঠকৰ বাবে মই চীনৰ কুইংডাও ভ্ৰমণলৈ যাম। ছাংহাই সহযোগিতা সংস্থাৰ পূর্ণকালীন সদস্য হিচাপে প্রথমবাৰলৈ বৈঠকত যোগ দিয়াৰ অৰ্থে ভাৰতীয় প্রতিনিধি দলক নেতৃত্ব দিবলৈ পাই মই অতিশয় আনন্দিত হৈছো। এছচিঅ’ৰ সন্মিলনত সন্ত্রাসবাদ, বিচ্ছিন্নতাবাদ আৰু চৰমপন্থীৰ বিৰুদ্ধে যুঁজৰ পৰা আৰম্ভ কৰি পাৰস্পৰিক যোগাযোগ, বাণিজ্য, শুল্ক, আইন, স্বাস্থ্য আৰু কৃষিক্ষেত্রত সহযোগিতা প্রসাৰ; পৰিৱেশৰ সুৰক্ষা আৰু দুৰ্যোগজনিত ক্ষতিশংকা হ্রাস আৰু সকলো দেশৰ জনসাধাৰণৰ সৈতে সম্পর্ক বৃদ্ধি ইত্যাদিৰ দৰে গুৰুত্বপূর্ণ বিষয় আলোচনা কৰা হ’ব। এই সংস্থাৰ পূর্ণকালীন সদস্য হোৱাৰ পাছৰ পৰা বিগত এবছৰত ইয়াৰ সদস্য ৰাষ্ট্ৰসমূহৰ সৈতে ভাৰতৰ এনে বিষয়ত যোগাযোগ আৰু সম্পর্ক লক্ষ্যনীয়ভাবে বৃদ্ধি পাইছে। মোৰ দৃঢ় বিশ্বাস, কুইংডাও সন্মিলনে ছাংহাই সহযোগিতাত হ’বলগীয়া আলোচনাৰ বিষয়সমূহ আৰু অধিক গতিশীল কৰিব, যাৰ দ্বাৰা সংস্থাৰ সৈতে ভাৰতৰ সম্পৰ্কৰ এক নতুন দিশৰ সূচনা কৰিব। এছচিঅ’ৰ সদস্য ৰাষ্ট্ৰসমূহৰ সৈতে ভাৰতৰ বন্ধুত্বপূর্ণ আৰু বহুমুখী সম্পর্ক আছে। এছচিঅ’ সন্মিলনৰ সমান্তৰালভাৱে বিভিন্ন সদস্য ৰাষ্ট্ৰৰ ৰাষ্ট্রপ্রধানসকলৰ সৈতে মোৰ বৈঠকৰ লগতে মত বিনিময়ৰ সুবিধা হ’ব।”
মকৰ সংক্ৰান্তি উপলক্ষে সমগ্ৰ কৰ্ণাটকবাসীলৈ প্ৰধানমন্ত্ৰীৰ শুভেচ্ছা

প্ৰধানমন্ত্ৰী শ্ৰী নৰেন্দ্ৰ মোদীয়ে মকৰ সংক্ৰান্তি উপলক্ষে সমগ্ৰ কৰ্ণাটকবাসীলৈ শুভেচ্ছা জ্ঞাপন কৰিছে। প্ৰধানমন্ত্ৰীগৰাকীয়ে কয়, “মকৰ সংক্ৰান্তি উপলক্ষে সমগ্ৰ কৰ্ণাটকবাসীলৈ শুভেচ্ছা জ্ঞাপন কৰিছো। এই উৎসৱে সকলোৰে জীৱনলৈ সুখ, শান্তি আৰু সমন্বয়ৰ বাৰ্তা কঢ়িয়াই আনক।”
২৩ জুন, ২০১৮ত মধ্যপ্ৰদেশ ভ্ৰমণ কৰিব প্ৰধানমন্ত্ৰীয়ে

প্ৰধানমন্ত্ৰী শ্ৰী নৰেন্দ্ৰ মোদীয়ে ২৩ জুন, ২০১৮ত মধ্যপ্ৰদেশ ভ্ৰমণ কৰিব। প্ৰধানমন্ত্ৰীয়ে ইণ্ডোৰত মধ্যপ্ৰদেশ ছেহৰি বিকাশ মহোৎসৱত অংশগ্ৰহণ কৰিব। প্ৰধানমন্ত্ৰীয়ে ৰাজ্যখনৰ বিভিন্ন স্থানত ৰিমোটেৰে ৪,০০০ কোটি টকা ব্যয় সাপেক্ষ কেইবাটাও নগৰ উন্নয়ন প্ৰকল্প উদ্বোধন কৰিব। এইবোৰৰ ভিতৰত প্ৰধানমন্ত্ৰী আৱাস যোজনাৰ অধীনৰ আৱাস, নগৰ পানী যোগান আঁচনি, নগৰ গোটা আৱৰ্জনা ব্যৱস্থাপনা, নগৰ অনাময়, নগৰ পৰিবহণ আৰু নগৰ দৃশ্যপট প্ৰকল্প উল্লেখযোগ্য। তেওঁ ২০১৮ বৰ্ষৰ স্বচ্ছ সৰ্বেক্ষণ বঁটা প্ৰদানৰ লগতে স্বচ্ছ সৰ্বেক্ষণ-২০১৮ৰ ফলাফলৰ ডেশ্ববোৰ্ডো উন্মোচন কৰিব। আটাইতকৈ পৰিষ্কাৰ চহৰ আৰু ভাল কাম-কাজ প্ৰদৰ্শন কৰা ৰাজ্যসমূহক প্ৰধানমন্ত্ৰীয়ে বঁটা প্ৰদান কৰিব। স্বচ্ছ উদ্ভাৱন, স্বচ্চ উত্তম অনুশীলন আৰু স্বচ্ছ উদ্যোগীৰ বঁটাও প্ৰদান কৰিব প্ৰধানমন্ত্ৰীয়ে। ইয়াৰ পূৰ্বে ৰাজগড়ত প্ৰধানমন্ত্ৰীয়ে মোহনপুৰা প্ৰকল্প দেশবাসীৰ নামত উচৰ্গা কৰিব। এই প্ৰকল্পই ৰাজগড় জিলাৰ কৃষিপথাৰত জলসিঞ্চনৰ সুবিধা প্ৰদান কৰিব। এই প্ৰকল্পৰ জৰিয়তে অঞ্চলবাসীক খোৱাপানীৰো যোগান ধৰা হ’ব। প্ৰধানমন্ত্ৰী কেইবাটাও খোৱাপানী আঁচনিৰ আধাৰশিলা স্থাপন কৰিব।
১৭ জুন, ২০১৮ত নিটী আয়োগৰ গবৰ্নিং কাউন্সিলৰ চতুৰ্থ খন বৈঠক অধ্যক্ষতা কৰিব প্ৰধানমন্ত্ৰীয়ে

প্ৰধানমন্ত্ৰী শ্ৰী নৰেন্দ্ৰ মোদীয়ে ১৭ জুন, দেওবাৰে ৰাষ্ট্ৰপতি ভৱনত নিটী আয়োগৰ গবৰ্নিং কাউন্সিলৰ চতুৰ্থখন বৈঠকত অধ্যক্ষতা কৰিব। দিনজোৰা বৈঠকত কেন্দ্ৰীয় মন্ত্ৰীবৰ্গ, ৰাজ্যসমূহৰ মুখ্যমন্ত্ৰী, কেন্দ্ৰীয় শাসিত অঞ্চলৰ লেফটেনেণ্ট গবৰ্ণৰ আৰু ভাৰত চৰকাৰৰ একাংশ জ্যেষ্ঠ বিষয়াই ভাগ ল’ব। নিটী আয়োগৰ গবৰ্নিং কাউন্সিল হৈছে এক অগ্ৰণী সংস্থা, যি ৰাষ্ট্ৰৰ বিভিন্ন কাম-কাজৰ অগ্ৰাধিকাৰ, কৌশল ৰচনাৰে উন্নয়নমুলক দিশত সক্ৰিয়তাৰে জড়িত হৈ থাকে। গবৰ্নিং কাউন্সিলে বিগত বৰ্ষৰ কাম-কাজৰ পৰ্যালোচনা কৰাৰ লগতে ভৱিষ্যতৰ বিকাশৰ অগ্ৰাধিকাৰমুলক দিশত পৰামৰ্শ আগবঢ়ায়। পৰিষদৰ পৰৱৰ্তী বৈঠকৰ আলোচনাত স্থান লাভ কৰিবলগীয়া গুৰুত্বপূৰ্ণ বিষয়বোৰৰ ভিতৰত কৃষকৰ উপাৰ্জন দুগুন কৰা; কেতবোৰ ধব্বজাবাহী আঁচনি যেনে-আয়ুষ্মান ভাৰত, ৰাষ্ট্ৰীয় পুষ্টি অভিযান আৰু মিচন ইন্দ্ৰধনূষৰ অগ্ৰগতি খতিয়ান; ৰূপান্তৰশীল জিলাসমূহৰ উন্নয়ন; আৰু মহাত্মা গান্ধীৰ ১৫০ বছৰীয়া জয়ন্তী উদযাপন ইত্যাদি উল্লেখযোগ্য।
বিশ্ব বেংকৰ অধ্যক্ষৰে প্ৰধানমন্ত্ৰীৰ টেলিফোনিক বাৰ্তালাপ

আজি বিশ্ব বেংকৰ অধ্যক্ষ শ্ৰীযুত জিম য়ং কিংৰ সৈতে এক টেলিফোনিক বাৰ্তালাপত মিলিত হয় প্ৰধানমন্ত্ৰী নৰেন্দ্ৰ মোদী। শ্ৰীযুত কিমে প্ৰধানমন্ত্ৰী মোদীক ব্যৱসায় কৰাৰ সুচলতাৰ ৰেংকিংৰ ক্ষেত্ৰত লাভ কৰা অভূতপূৰ্ব উত্থানৰ বাবে অভিনন্দন জ্ঞাপন কৰে। তেওঁ কয় যে মাত্ৰ ৪ বছৰৰ ভিতৰতে এশ পছিশ কোটি লোকৰ এখন দেশে ৬৫ টাকৈ ৰেংকৰ উত্তৰণ ঘটাব পৰাটো নিসন্দেহে লক্ষণীয়। শ্ৰীযুত কিমে লগতে কয় যে এয়া সম্ভৱপৰ হৈ উঠিছে একমাত্ৰ প্ৰদানমন্ত্ৰী মোদীৰ শক্তিশালী নেতৃত্ব, দায়বদ্ধতা আৰু বৃহৎ পৰিসৰৰ সুপৰিকল্পনাৰ বাবে। তেওঁ এয়া এক ঐতিহাসিক আৰু আৰু অতুলনীয় সাফল্য বুলি দোহাৰে। শ্ৰীযুত কিমে শেহতীয়াকৈ প্ৰধানমন্ত্ৰী মোদীয়ে লাভ কৰা ইউনেপ চেম্পিয়নছ অৱ দ্য আৰ্থ, আৰু ছিউল শান্তি বঁটাকে ধৰি অন্যান্য বঁটা প্ৰাপ্তিৰ বাবেও অভিনন্দন জ্ঞাপন কৰে। শ্ৰীযুত কিমে প্ৰতিশ্ৰুতি দিয়ে যে ভাৰতৰ এই ব্যৱসায় কৰাৰ সুচলতাৰ বাবে গ্ৰহণ কৰা যি পদক্ষেপ, তালৈ বিশ্ব বেংকৰ সহায়-সাহায্য অব্যাহত থাকিব। ইফালে ভাৰতত ব্যৱসায় কৰাৰ সুচলতাৰ এক সুন্দৰ পৰিৱেশ গঢ়ি তোলাৰ বাবে ভাৰতে অহৰহ কৰি অহা প্ৰচেষ্টালৈ বিশ্ব বেংকে আগবঢ়োৱা অনবদ্য সহযোগিতা আৰু পৰামৰ্শৰ বাবে প্ৰধানমন্ত্ৰীয়েও শ্ৰীযুত কিমক ধন্যবাদ জ্ঞাপন কৰে। তেওঁ লগতে কয় যে বিশ্ব বেংকৰ ৰেংকিংসমূহ হৈছে ভাৰতৰ বাবে অনুপ্ৰেৰণাৰ উৎস, যিয়ে ভাৰতত ব্যৱসায় কৰাৰ সুচলতাৰ পৰিৱেশ গঢ়ি তোলাৰ ক্ষেত্ৰত গুৰুত্বপূৰ্ণ ভুমিকা পালন কৰিব।
ভাৰত আৰু ইৰাণৰ মাজত বাণিজ্যিক অসুবিধা দুৰীকৰণৰ উপায় সন্দৰ্ভত এটা বিশেষজ্ঞ গোট গঠনত স্বাক্ষৰিত বুজাবুজি চুক্তিত কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত অনুষ্ঠিত কেবিনেট বৈঠকত দুয়ো দেশৰ পাৰস্পৰিক লাভালাভৰ ক্ষেত্ৰত সহযোগিতা বৃদ্ধিৰ অৰ্থে ভাৰত আৰু ইৰাণৰ মাজত বাণিজ্যিক অসুবিধা দুৰীকৰণৰ উপায় সন্দৰ্ভত এটা বিশেষজ্ঞ গোট গঠনৰ পূৰ্বপ্ৰস্তাৱিত সিদ্ধান্ত অনুমোদন জনায়। ইৰাণৰ ৰাষ্ট্ৰপতি ভ্ৰমণকালত ১৭ ফেব্ৰুৱাৰী, ২০১৮ এই বুজাবুজি চুক্তিখন স্বাক্ষৰ কৰা হয়। এই বুজাবুজি চুক্তিয়ে দুয়োদেশৰ মাজৰ বাণিজ্যিক দিশ যেনে-তথ্যৰ বিনিময়, সক্ষমতা সৃষ্টিজনিত কাম-কাজ, এণ্টি-ডাম্পিং আৰু প্ৰতিকাৰমুলক কামৰ সৈতে জড়িত দিশৰ অনুসন্ধানৰ সহযোগিতা বৃদ্ধিত দেখা দিয়া অসুবিধা দুৰ কৰিব।
কেন্দ্ৰীয় মন্ত্ৰী শ্ৰী অনন্থ কুমাৰৰ দেহপ্ৰয়াণত প্ৰধানমন্ত্ৰীৰ শোক প্ৰকাশ

প্ৰধানমন্ত্ৰী শ্ৰী নৰেন্দ্ৰ মোদীয়ে কেন্দ্ৰীয় মন্ত্ৰী শ্ৰী অনন্থ কুমাৰৰ দেহপ্ৰয়াণত শোক প্ৰকাশ কৰিছে৷ প্ৰধানমন্ত্ৰীয়ে কয়, ‘‘মোৰ সহযোগী তথা বন্ধু শ্ৰী অনন্থ কুমাৰৰ মৃত্যুত মই অত্যন্ত ব্যথিত হৈছো৷ তেওঁ এজন মহান নেতা আছিল যিয়ে যুৱ অৱস্থাতেই ৰাইজৰ সেৱাৰ প্ৰতি আকৃষ্ট হৈছিল আৰু অতি নিষ্ঠাৰে সমাজৰ সেৱাত নামি পৰিছিল৷ তেওঁৰ মহান কৰ্মসমূহৰ বাবে সদায়েই তেওঁক স্মৰণ কৰা হ’ব৷ মই তেওঁৰ সহধৰ্মিনী ডঃ তেজস্বিনী মহোদয়াৰ সৈতে কথা পাতিছো আৰু মোৰ সমবেদনা জ্ঞাপন কৰিছো৷ তেওঁৰ পৰিয়াল, বন্ধু, সমৰ্থকৰ সৈতে দুখৰ এই মুহূৰ্তত মই সমভাগী হৈছো৷ ঔম শান্তি!’’
আফগানিস্তানত সন্ত্ৰাসবাদীৰ আক্ৰমণৰ ঘটনাক গৰিহণা প্ৰধানমন্ত্ৰীৰ

প্ৰধানমন্ত্ৰী শ্ৰী নৰেন্দ্ৰ মোদীয়ে আফগানিস্তানত কালি সংঘটিত সন্ত্ৰাসবাদীৰ আক্ৰমণৰ ঘটনাক কঠোৰ ভাষাৰে গৰিহণা দিছে। এক বাৰ্তাত প্ৰধানমন্ত্ৰীয়ে কয়, “আফগানিস্তানত কালি সংঘটিত সন্ত্ৰাসবাদীৰ আক্ৰমণৰ ঘটনাক আমি কঠোৰ ভাষাৰে গৰিহণা দিছো। এয়া আফগানিস্তানৰ বহু-সাংস্কৃতিক কাঠামোৰ ওপৰত হোৱা এক আক্ৰমণ। আক্ৰমণত পীড়িত পৰিয়ালৰ লোকসকলৰ প্ৰতি মোৰ সমবেদনা জ্ঞাপন কৰিলো। আহতসকলৰ আশু আৰোগ্য কামনা কৰি মই ভগৱানৰ ওচৰত প্ৰাৰ্থনা জনাইছো। এই দুখৰ সময়ত আফগানিস্তান চৰকাৰক যিকোনো ধৰণৰ সহায়ৰ বাবে ভাৰত সদায় প্ৰস্তুত।”
মালদ্বীপৰ বিদেশমন্ত্ৰী ড০ মোহমেদ আচিম আৰু ৰাষ্ট্ৰপতিৰ বিশেষ প্ৰতিনিধিবৰ্গক প্ৰধানমন্ত্ৰীৰ আদৰণি

প্ৰধানমন্ত্ৰী শ্ৰী নৰেন্দ্ৰ মোদীয়ে আজি আবেলি মালদ্বীপৰ বিদেশমন্ত্ৰী ড০ মোহমেদ আচিম আৰু ৰাষ্ট্ৰপতিৰ বিশেষ প্ৰতিনিধিবৰ্গক সাক্ষাৎ কৰে। তেওঁলোকে সাগৰীয় চুবুৰীয়া দেশ হিচাপে উমৈহতীয়া সংস্কৃতি, ঐতিহ্যৰ কথা সুঁৱৰি ভাৰত মহাসাগৰত থকা দুয়োখন দেশৰ আগ্ৰহ তথা সহযোগিতাৰ বিষয়ে আলোচনা কৰে। ‘ইণ্ডিয়া ফাৰ্ষ্ট’ নীতি মানি চলি ভাৰতৰ সৈতে মালদ্বীপে ঘনিষ্ঠ সম্পৰ্ক ৰখাৰ কথা ড০ আচিম তথা ৰাষ্ট্ৰপতিৰ বিশেষ প্ৰতিনিধিবৰ্গই উল্লেখ কৰে। প্ৰধানমন্ত্ৰীয়ে কয় যে ভাৰতে সদায়ে মালদ্বীপৰ বিশ্বাসী সহচৰ হৈ থাকি দেশখনৰ প্ৰগতি আৰু সুৰক্ষাৰ খবৰ ৰাখিব। বিশেষ প্ৰতিনিধিবৰ্গই প্ৰধানমন্ত্ৰীক মালদ্বীপলৈ ৰাষ্ট্ৰপতি য়ামিনে আমন্ত্ৰণ জনোৱাৰ কথাও ব্যক্ত কৰে। প্ৰধানমন্ত্ৰীগৰাকীয়ে তাৰবাবে ধন্যবাদ জনাই কয় যে উচিত সময়ত তেওঁ নিশ্চয় মালদ্বীপ ভ্ৰমণ কৰিব। বিশেষ প্ৰতিনিধিবৰ্গই প্ৰধানমন্ত্ৰীক ৰাষ্ট্ৰপতি আব্দুল্লা য়ামিনৰ তৰফৰপৰা শুভেচ্ছা জ্ঞাপন কৰে আৰু প্ৰধানমন্ত্ৰীগৰাকীয়ে তাৰবাবে ধন্যবাদ জনায়।
শিক্ষক দিবসত শিক্ষক সমুদায়ক প্ৰণাম প্ৰধানমন্ত্ৰীৰ; জন্ম বাৰ্ষিকী উপলক্ষে প্ৰাক্তন ৰাষ্ট্ৰপতি ড০ সৰ্বপল্লী ৰাধাকৃষ্ণণলৈ শ্ৰদ্ধাঞ্জলি

প্ৰধানমন্ত্ৰী শ্ৰী নৰেন্দ্ৰ মোদীয়ে শিক্ষক দিবস উপলক্ষে শিক্ষক সমুদায়ক প্ৰণাম জনাইছে। তেওঁ লগতে জন্ম বাৰ্ষিকী উপলক্ষে প্ৰাক্তন ৰাষ্ট্ৰপতি ড০ সৰ্বপল্লী ৰাধাকৃষ্ণণলৈ শ্ৰদ্ধাঞ্জলি জ্ঞাপন কৰে। এক বাৰ্তাত প্ৰধানমন্ত্ৰীয়ে কয়, “শিক্ষক দিবসত মই শিক্ষক সমুদায়ক প্ৰণাম জনাইছোঁ, যিসকলে সমাজত মনৰ প্ৰতিপালন কৰাৰ লগতে শিক্ষাৰ আনন্দ বিলাই দিয়াৰ কামত আত্মনিয়োগ কৰে। জন্ম বাৰ্ষিকী উপলক্ষে মই বিশিষ্ট শিক্ষক তথা বক্তা ড০ সৰ্বপল্লী ৰাধাকৃষ্ণণলৈ শ্ৰদ্ধাঞ্জলি জ্ঞাপন কৰিছোঁ। আমাৰ ‘নতুন ভাৰত’ৰ সপোন বাস্তৱত পৰিণত কৰাত শিক্ষকসকলৰ ভূমিকা অপৰিহাৰ্য, যাৰ দ্বাৰা গৱেষণা আৰু নতুনত্ব গঢ় লৈ উঠে। আহক, আগন্তক ৫ বছৰক আমি ‘শিক্ষণৰ পৰা পৰিৱৰ্তন, শিক্ষাৰ পৰা শক্তি আৰু শিকনৰ পৰা নেতৃত্ব’ হিচাপে প্ৰতিষ্ঠা কৰোঁ।”
ভাৰতত উদযাপিত বিভিন্ন উৎসৱ উপলক্ষে ৰাষ্ট্ৰবাসীলৈ প্ৰধানমন্ত্ৰীৰ শুভেচ্ছা

প্ৰধানমন্ত্ৰী শ্ৰী নৰেন্দ্ৰ মোদীয়ে ভাৰতৰ বিভিন্ন প্ৰান্তত উদযাপিত উৎসৱ উপলক্ষে ৰাইজলৈ শুভেচ্ছা জ্ঞাপন কৰিছে৷ ‘‘সকলোলৈ মকৰ সংক্ৰান্তিৰ শুভেচ্ছা থাকিল! পোংগল উপলক্ষে শুভেচ্ছা জ্ঞাপন কৰিছো! মাঘ বিহু উপলক্ষে শুভেচ্ছা জ্ঞাপন কৰিছো উত্তৰায়ণৰ শুভেচ্ছা থাকিল৷ অনাগত সময়ত আপোনালোক সফলতাৰ নতুন উচ্চতাত আৰোহণ কৰক এই কামনাৰে’’, প্ৰধানমন্ত্ৰীয়ে এইদৰে কয়৷
জুনাগড় জিলাত একাধিক প্রকল্প উদ্বোধন কৰিলে প্ৰধানমন্ত্ৰীয়ে

প্রধানমন্ত্রী শ্রী নৰেন্দ্র মোদীয়ে আজি গুজৰাটৰ জুনাগড় জিলাত একাধিক প্রকল্পৰ উদ্বোধন কৰে। ইয়াৰ ভিতৰত-চৰকাৰী অসামৰিক চিকিৎসালয়; এটি দুগ্ধ উৎপাদন কেন্দ্র, জুনাগড় কৃষি বিশ্ববিদ্যালয়ৰ একাধিক ভৱন উল্লেখযোগ্য। এই উপলক্ষে আয়োজিত ৰাজহুৱা সভাত প্রধানমন্ত্রীয়ে কয় যে ৫০০ কোটিতকৈ অধিক টকা ব্যয়সাপেক্ষ ৯টা প্ৰকল্পৰ আজি আধাৰশিলা স্থাপন কৰাৰ লগতে দেশবাসীৰ নামত উৎসর্গা কৰা হৈছে। ভাৰতৰ উন্নয়নৰ যাত্রাত এক নতুন শক্তি আৰু উদ্যমৰ সঞ্চাৰ হোৱা বুলিও তেওঁ মত প্রকাশ কৰে। প্ৰধানমন্ত্ৰী লগতে কয় যে গুজৰাটৰ চুকে-কোণে পর্যাপ্ত পৰিমাণৰ পানী উপলব্ধ কৰোৱাটো সুনিশ্চিত কৰিবলৈ নিৰবচ্ছিন্নভাৱে প্রচেষ্টা গ্ৰহণ কৰি থকা হৈছে। একেদৰে, পানী সংৰক্ষণক লৈও কাম কৰি থকা বুলি প্ৰধানমন্ত্ৰীয়ে সদৰি কৰে। প্রধানমন্ত্রীয়ে কয় যে গুজৰাটৰ বিভিন্ন স্থানত চিকিৎসা মহাবিদ্যালয় আৰু হাস্পতাল গঢ়ি তোলা হৈছে। এই চিকিৎসা প্রতিষ্ঠানসমূহে ৰোগীসকলৰ সেৱা প্রদান কৰাৰ উপৰি চিকিৎসা শাস্ত্ৰৰ অধ্যয়নতো সহায় কৰিছে। এই প্রসংগত তেওঁ জন ঔষধি যোজনাৰ কথা উল্লেখ কৰি নতুন নতুন জন ঔষধি কেন্দ্র খোলাৰ বিষয়ে জনায় যিবোৰত কম দামতে ঔষধ পোৱা যায়। দুখীয়া আৰু মধ্যবিত্ত শ্রেণীৰ লোকসকলে যাতে সুলভ মূল্যত ঔষধ লাভ কৰে, সেই ক্ষেত্ৰত প্রধানমন্ত্রীয়ে গুৰুত্ব আৰোপ কৰে। প্রধানমন্ত্রীয়ে কয় যে স্বচ্ছতা বজাই ৰখাৰ ক্ষেত্ৰত চৰকাৰৰ পদক্ষেপক সমগ্ৰ বিশ্বই প্রশংসা কৰিছে। স্বচ্ছ ভাৰতে সাধাৰণ জনতাক বেমাৰ-আজাৰৰ পৰা ৰক্ষা কৰিব। প্ৰধানমন্ত্ৰীয়ে স্বাস্থ্য খণ্ডত দক্ষ চিকিৎসক আৰু পেৰামে়ডিকেল কর্মীৰ প্রয়োজনীয়তাৰ কথা উল্লেখ কৰে। চিকিৎসা সা-সৰঞ্জাম আৰু অন্যান্য উপকৰণ ভাৰততে প্ৰস্তুত হোৱাটো বিচাৰে বুলি উল্লেখ কৰি তেওঁ লগতে বিশ্বজুৰি প্রযুক্তিগত অগ্রগতিৰ লগে লগে দেশীয় স্বাস্থ্য খণ্ডও উন্নয়নৰ গতি বৰ্তাই ৰখাৰ ওপৰত জোৰ দিয়ে। প্রধানমন্ত্রীয়ে সজোৰে কয় যে প্রধানমন্ত্রী জন আৰোগ্য যোজনা-আয়ুষ্মান ভাৰত আঁচনিয়ে স্বাস্থ্য খণ্ডত ব্যাপক পৰিৱৰ্তনৰ আনিব আৰু ইয়াৰ দ্বাৰা দুখীয়া লোকসকলে সুলভ মূল্যত মানসম্পন্ন স্বাস্থ্য সেৱা পোৱাটো নিশ্চিত কৰিব।
পি আই অ’ – সংসদীয় সভাৰ আদৰণি অনুষ্ঠানত প্ৰধানমন্ত্ৰীৰ ভাষণ

প্ৰধানমন্ত্ৰী শ্ৰী নৰেন্দ্ৰ মোদীয়ে আদি নতুন দিল্লীত পি আই অ’ – সংসদীয় সভাৰ আদৰণি অনুষ্ঠানত ভাষণ দিয়ে। প্ৰতিনিধিসকলক উদ্দেশ্যি প্ৰধানমন্ত্ৰীগৰাকীয়ে কয়, বহুত মানুহে যোৱা এশ বছৰৰ ভিতৰত ভাৰত এৰি গৈছে যদিও তেওঁলোকে হৃদয়ত ভাৰতক এতিয়াও জীয়াই ৰাখিছে। আচৰিত নহয় যে ভাৰতীয় মূলৰ মানুহে য’লৈকে গৈছে সেই ঠাইৰ সাঁচত নিজকে ঢালি পেলাইছে, কিন্তু তেওঁলোকৰ মনৰ ভিতৰত ভাৰতীয়ত্বক জীয়াই ৰাখিছে, ভাৰতীয় ভাষা কৈছে, সাজ-পাৰ পৰিধান কৰিছে, ভাৰতীয় খাদ্য খাইছে। প্ৰধানমন্ত্ৰীগৰাকীয়ে কয় যে, আজি নতুন দিল্লীত ভাৰতীয় মূলৰ মানুহেৰে গঢ়া এখন ক্ষূদ্ৰাকায় বিশ্ব সংসদ গঢ় লৈ উঠা যেন লাগিছে। মৰিচাছ, পৰ্তূগাল আৰু আয়াৰলেণ্ডৰ প্ৰধানমন্ত্ৰীসকলেই আজি ভাৰতীয় মূলৰ মানুহ।ভাৰতীয় মূলৰ বহু মানুহ আজি বহু দেশৰ চৰকাৰৰ মূৰব্বীৰ পদত অধিষ্ঠিত হৈছে। প্ৰধানমন্ত্ৰীগৰাকীয়ে কয় যে, যোৱা তিনিবছৰত ভাৰত সম্পৰ্কে বিশ্ববাসীৰ ধাৰণা সলনি হৈছে। কাৰণ ভাৰত সলনি হৈছে। ভাৰতত আশাৰ সঞ্চাৰ হৈছে। প্ৰতিটো খণ্ডতে স্থায়ী পৰিৱৰ্তন পৰিলক্ষিত হৈছে। প্ৰধানমন্ত্ৰীগৰাকীয়ে কয় যে, পি আই অ’ সকল ভাৰতৰ স্থায়ী দূতৰ দৰে, তেওঁলোকে য’তেই বাস কৰে, মই তালৈ গ’লে সদায়ে তেওঁলোকক লগ কৰিবলৈ চেষ্টা কৰো। বিদেশ মন্ত্ৰী শ্ৰীমতা সুষমা স্বৰাজে বিদেশত ভাৰতীয় মানুহে সন্মূখীন হোৱা সমস্যাসমূহৰ প্ৰতি লক্ষ্য ৰখাৰ বাবে প্ৰধানমন্ত্ৰীগৰাকীয়ে তেওঁক প্ৰশংসা কৰে। এই ক্ষেত্ৰত তেওঁ ‘মদদ’ পৰ্টেলৰ কথাও উল্লেখ কৰে। প্ৰধানমন্ত্ৰীগৰাকীয়ে কয় যে, চৰকাৰে প্ৰৱাসী ভাৰতীয়সকলক ভাৰতৰ উন্নয়নৰ অংশীদাৰ হিচাপে গণ্য কৰে। তেওঁ কয় যে, নীতি আয়োগে তৈয়াৰ কৰা খচৰা অনুযায়ী ২০২০ চনলৈকে কৰ্ম আঁচনিত প্ৰৱাসী ভাৰতীয়সকলৰ গুৰুত্বপূৰ্ণ ভূমিকাৰ কথা উল্লেখ আছে। প্ৰধানমন্ত্ৰীগৰাকীয়ে কয় যে, অস্থিৰ সময়ত ভাৰতীয় সভ্যতা তথা সংস্কৃতিয়ে সমগ্ৰ বিশ্বক বাট দেখুৱাব পাৰে। প্ৰধানমন্ত্ৰীগৰাকীয়ে কয় যে, ভাৰতৰ এচিয়ান দেশসমূহৰ লগত নিবিড় সম্পৰ্ক আছে যিবোৰ এইবাৰৰ গণতন্ত্ৰ দিৱসত প্ৰদৰ্শন কৰা হ’ব।
কাইলৈ নতুন দিল্লীৰ আলিপুৰত ড০ আম্বেদকাৰ ৰাষ্ট্ৰীয় স্মৃতিসোধ উদ্বোধন কৰিব প্ৰধানমন্ত্ৰীয়ে

ড০ বাবাচাহেব আম্বেদকাৰৰ জন্ম বাৰ্ষিকী উপলক্ষে নতুন দিল্লীৰ ২৬, আলিপুৰ ৰোডত কাইলৈ অৰ্থাৎ ১৩ এপ্ৰিলত ড০ আম্বেদকাৰ ৰাষ্ট্ৰীয় স্মৃতিসৌধৰ উদ্বোধন কৰিব প্রধানমন্ত্রী শ্রী নৰেন্দ্র মোদীয়ে। এই বিশেষ স্থানতে ড০ আম্বেদকাৰে ১৯৫৬ চনৰ ৬ ডিচেম্বৰত মহাপৰিনির্বাণ লাভ কৰিছিল। ২০০৩ৰ ডিচেম্বৰত তদানীন্তন প্রধানমন্ত্রী শ্রী অটল বিহাৰী বাজপেয়ীয়ে ২৬, আলিপুৰ ৰোডৰ ড০ আম্বেদকাৰ মহাপৰিনির্বাণ স্থানটি দেশবাসীৰ উদ্দেশ্যে উচর্গা কৰিছিল। পাছত, ২০১৬ৰ ২১ মার্চত প্রধানমন্ত্রী শ্রীনৰেন্দ্র মোদীয়ে সেই স্থানত ড০ আম্বেদকাৰ ৰাষ্ট্ৰীয় স্মৃতিসৌধ নির্মাণৰ আধাৰশিলা স্থাপন কৰে। ভাৰতীয় সংবিধানৰ প্ৰণেতা বাবাচাহেব আম্বেদকাৰৰ এই স্মৃতিসৌধক এখন গ্রন্থৰ আকাৰত নির্মাণ কৰা হৈছে। ইয়াত আছে এক বিশেষ সংগ্রহালয় য’ত স্থিৰচিত্র, চলচ্চিত্র, দৃশ্য-শ্ৰাব্য মাধ্যম আৰু মাল্টি-মিডিয়া প্রযুক্তিৰ সহায়ত ড০ আম্বেদকাৰৰ জীৱন আৰু তেওঁৰ অৱদানক সুন্দৰভাৱে প্ৰতিফলিত কৰি তোলা হৈছে। স্মৃতিসৌধৰ মাজভাগত এটি ধ্যানকক্ষও আছে। তদুপৰি, অন্যান্য উপাদান তথা আকর্ষণীয় স্থানসমূহৰ ভিতৰত তোৰণ দ্বাৰ, এজোপা বোদ্ধি বৃক্ষ, এটি সাঙ্গীতিক ফোঁৱৰা, আলোকসজ্জা ইত্যাদি উল্লেখ্যযোগ্য।
প্রধানমন্ত্রীক সাক্ষাৎ শ্ৰীলংকাৰ সাংসদৰ

শ্ৰীলংকা সংসদৰ অধ্যক্ষ শ্রী কাৰু জয়সূর্যৰ নেতৃত্বত দেশখনৰ সাংসদৰ এটি প্ৰতিনিধি দলে আজি নতুন দিল্লীত প্রধানমন্ত্রী শ্রী নৰেন্দ্র মোদীক সাক্ষাৎ কৰে। প্রতিনিধি দলটোৱে ভাৰতৰ সৈতে শ্ৰীলংকাৰ ঐতিহাসিক, আধ্যাত্মিক আৰু সাংস্কৃতিক সম্পর্কৰ কথা উল্লেখ কৰাৰ সমান্তৰালভাৱে বিগত বছৰসমূহত সেই সম্পর্ক অধিক সুদৃঢ় হোৱাক লৈ প্ৰশংসা কৰে। শ্রীলংকাত ভাৰতৰ সাহায্যত আৰম্ভ হোৱা জনতাকেন্দ্রিক উন্নয়নমূলক প্রকল্পসমূহৰ সুফলৰ কথাও তেওঁলোকে উল্লেখ কৰে। যৌথ অর্থনৈতিক প্রকল্পসমূহৰ দ্রুত ৰূপায়ণে দুয়ো দেশৰ অর্থনীতি আৰু লোকসকলৰ উন্নয়নত সহায়ক হ’ব সকলোৱে সহমত পোষণ কৰে। প্রধানমন্ত্রীয়ে শ্ৰীলংকাৰ প্রতিনিধি দলটোক আদৰণী জনাই এই ধৰণৰ সংযোগৰ গুৰুত্বৰ ওপৰত জোৰ দিয়ে। যুটীয়া প্রাদেশিক সভা আৰু স্থানীয় সংস্থাসমূহৰ মাজত সম্পর্ক সুদৃঢ় কৰাৰ নতুন প্ৰচেষ্টাসমূহে দুয়ো দেশৰ মানুহৰ মাজৰ সম্পর্ককো সুদৃঢ় কৰিব। ইয়াৰ ফলত দুয়ো দেশৰ মাজত বিশ্বাসো দৃঢ় হ’ব।
প্ৰধানমন্ত্ৰীৰ নেতৃত্বত ডেৰাদূনত উদযাপন কৰা হ’ব চতুৰ্থ আন্তঃৰাষ্ট্ৰীয় যোগ দিৱস

২১ জুন, ২০১৮ত উদযাপন কৰিবলগীয়া চতুৰ্থ আন্তঃৰাষ্ট্ৰীয় যোগ দিৱসত নেতৃত্ব দিব প্ৰধানমন্ত্ৰী শ্ৰী নৰেন্দ্ৰ মোদীয়ে। প্ৰধানমন্ত্ৰীয়ে হিমালয়ৰ বুকুত অৱস্থিত ডেৰাদূনৰ বন গৱেষণা প্ৰতিষ্ঠানৰ বাগিচাত হাজাৰ হাজাৰ স্বেচ্ছাসেৱকৰ সৈতে যোগাসন কৰিব। বিশ্ব যোগ দিৱসৰ সৈতে সংগতি ৰাখি সমগ্ৰ বিশ্বতে এলানি যোগ কাৰ্যসূচীৰ আয়োজন কৰা হৈছে। প্ৰধানমন্ত্ৰীয়ে ইয়াৰ পূৰ্বে ২০১৫ চনত নতুন দিল্লীৰ ৰাজপথত, ২০১৬ত চণ্ডীগড়ৰ কেপিটেল কমপ্লেক্সত আৰু ২০১৭ত লক্ষ্ণৌৰ ৰামাবাই আম্বেদকাৰ সভাস্থলত যোগ দিৱস উদযাপনৰ অনুষ্ঠানত অংশগ্ৰহণ কৰিছিল। বিশ্বৰ যোগৰ প্ৰতি উৎসাহী লোকসকলক শুভেচ্ছা প্ৰদান কৰি প্ৰধানমন্ত্ৰীয়ে কয় যে যোগ হৈছে প্ৰাচীন ভাৰতীয় ঋষি-মুনিসকলে মানৱজাতিক প্ৰদান কৰা আটাইতকৈ বহুমুলীয়া উপহাৰ। “যোগ কেৱল আমাৰ শৰীৰ সুস্থ কৰি ৰখাৰ বাবে কৰা ব্যায়াম নহয়, ই স্বাস্থ্য ভালে ৰখাৰ উপৰি ফিটনেছ আৰু সুস্থতাৰ এক চাবি-কাঠি। যোগ কেৱল পুৱাৰ ভাগতে যে কৰিব লাগে এনে নহয়। আপোনাৰ অধ্যৱসায় আৰু সম্পূর্ণ সচেতনতাৰে কৰা দৈনন্দিন কাম-কাজো এক প্ৰকাৰৰ যোগ।” প্ৰধানমন্ত্ৰীয়ে এইদৰে কয়। “তদুপৰি, যোগে মনৰ নিয়ন্ত্ৰণ আৰু ভাৰসাম্য বজাই ৰখাত সহায় কৰে। মানসিক অৱসাদত ভূগি থকা বিশ্ববাসীক যোগে শান্ত কৰিব পাৰে। বিভ্ৰান্ত বিশ্বক, নিৰ্দিষ্ট দিশত ধ্যান দিয়াত যোগে সহায় কৰে। ভীতিগ্ৰস্ত বিশ্ববাসীক, যোগে আশা, শক্তি আৰু সাহস প্ৰদান কৰে।” প্ৰধানমন্ত্ৰীয়ে লগতে কয়। আন্তঃৰাষ্ট্ৰীয় যোগ দিৱসৰ প্ৰাকক্ষণত প্ৰধানমন্ত্ৰীয়ে ছ’চিয়েল মিডিয়াৰ জৰিয়তে বিভিন্ন যোগাসনৰ গূঢ়াৰ্থক শ্বেয়াৰ কৰিবলৈ আহ্বান জনায়। তেওঁ লগতে বিশ্বৰ বিভিন্ন স্থানত একাংশ লোকে যোগ অনুশীলন কৰি থকা একাধিক ফটোও শ্বেয়াৰ কৰে।